રામટેક આમ તો નાનકડું ગામ છે, તેને નાનકડું એવું રેલવેસ્ટેશન પણ છે. તેનો ભૂતકાળ વિસ્તૃત છે. તેના નામનો અર્થ થાય છે રામની ટેકરી. ભગવાન રામે આ સ્થળે શંબૂકનો વધ કર્યો હોવાનું મનાય છે. આ વિસ્તારનાં પુરાણા નામ છે સિંદૂરગિરિ અને તપોગિરિ. ભગવાન વિષ્ણુએ નરસિંહાવતાર દરમ્યાન હિરણ્યકશ્યપને આ જ પર્વત પર હણ્યો હોવાની પણ વાયકા છે. કહેવાય છે કે તેના રક્તના છાંટા ઠેરઠેર ઉડ્યા હોવાથી આ વિસ્તારના ખડકો આજેય લાલ રંગના છે. બસ અહીં જ ગોળાકાર બાંધકામ ધરાવતા કાલિદાસ સ્મારકની સ્થાપના થયેલી છે, જેને સાદું રંગકામ કરવામાં આવ્યું છે. જેની દીવાલો પર શાકુંતલના તેમ જ મેઘદૂતના પ્રસંગોનાં ચિત્રો દોરાયેલાં છે. દર વર્ષે નવેમ્બરમાં અહીં કાલિદાસ ફેસ્ટીવલનું આયોજન કરવામાં આવે છે. કાલિદાસ ક્યારેક અહીંના તળાવોના કિનારે વિહર્યા હશે, રામગિરિનાં ચડાણો ચડ્યાઉતર્યા હશે અને મેઘદૂતની કલ્પના આ જ વિસ્તારમાં ફરતાં ફરતાં કરી હશે એ કલ્પના જ કેટલી રોમાંચકારી છે !